KIRJALLINEN KYSYMYS E-2114/01

esittäjä(t): Chris Davies (ELDR) komissiolle

(13. heinäkuuta 2001)

Aihe: Tiedonsaantioikeus ja kemikaalit

Voiko komissio kertoa, antaako tuoteturvallisuusdirektiivi tai jokin muu EU-direktiivi kuluttajille tätä nykyä oikeuden tietää, mitä kemikaaleja heidän ostamansa tuotteet sisältävät, esim. sisältääkö elintarvikkeen pakkauskelmu bisfenoli A:ta tai onko parfyymissa keinotekoista myskiä?

Jos vastaus on myönteinen, miten kuluttaja voi käyttää oikeuttaan?

Jos vastaus on kielteinen, suunnitteleeko komissio tällaista oikeutta, jotta kuluttaja voi itse vaikuttaa siihen, millaisille aineille hän perheineen altistuu?

David Byrnen komission puolesta antama vastaus

(18. syyskuuta 2001)

Yhteisön lainsäädäntö ei sisällä sellaista säädöstä, jonka mukaan kaikki elintarvikkeisiin kosketuksissa olevien aineiden ainesosat olisi ilmoitettava, koska tiettyjen ainesosien ilmoittaminen saattaisi johtaa liikesalaisuuksien paljastumiseen. Sen sijaan tässä asiassa noudatetaan turvallisuuteen perustuvaa lähestymistapaa, mikä tarkoittaa sitä, että vain sellaiset aineet hyväksytään, jotka on todettu turvallisiksi riippumattomissa tieteellisissä tutkimuksissa. Samaa lähestymistapaa noudatetaan myös hajuvesialalla, jolla liikesalaisuuksilla on usein erittäin suuri merkitys.

Vaarallisten aineiden ja valmisteiden osalta yhteisön lainsäädännössä säädetään, että ainesosat, joiden vuoksi aineen tai valmisteen katsotaan kuuluvan tiettyyn vaarallisuusluokkaan, on ilmoitettava pakkausmerkinnöissä ja käyttöturvallisuustiedotteissa. Käyttöturvallisuustiedotetta ei kuitenkaan vaadita, jos yleisesti tarjottavat tai myynnissä olevat vaaralliset aineet tai valmisteet varustetaan riittävin tiedoin, joiden avulla kuluttajat voivat tarvittaessa ryhtyä asianmukaisiin terveyttä ja turvallisuutta koskeviin varotoimiin.

Komissio on tietoinen, että ainesosista ilmoittamisen, turvallisuutta koskevien tietojen ja kuluttajien tiedonsaantioikeuden alalla on noudatettava yhdenmukaista ja avointa lähestymistapaa. Siksi komission ehdotuksessa, joka koskee yleistä tuoteturvallisuutta koskevan direktiivin muuttamista(1) ja joka hyväksytään todennäköisesti kuluvan vuoden syyskuussa, asetetaan jäsenvaltioiden viranomaisille ja komissiolle yleinen velvollisuus ilmoittaa niiden hallussa olevasta tiedosta, joka koskee tuotteita, jotka saattavat vaarantaa kuluttajien terveyden ja turvallisuuden. Poikkeuksena on sellainen tieto, joka asianmukaisesti perustelluissa tapauksissa kuuluu salassapitovelvollisuuden piiriin.

Näiden näkökulmien merkitys on tunnustettu selkeästi tulevaa kemikaalipolitiikkaa koskevaa strategiaa käsittelevässä komission valkoisessa kirjassa, jossa ehdotetaan, että kuluttajien saatavilla olisi oltava kemikaaleista ja kemiallisista tuotteista kaikki sellainen tieto, jota ei ole luokiteltu luottamukselliseksi, ja myös yksityiskohtia niiden vaarallisuudesta, merkintävaatimuksista, sallituista käyttötarkoituksista ja niitä koskevista riskinhallintatoimista.

Komissio esittää lähiaikoina osana elintarvikkeiden merkintäjärjestelyn tarkistamista uuden pakkausmerkintädirektiivin, jonka se toimittaa Euroopan parlamentille ja neuvostolle hyväksyttäväksi. Jos tämä lainsäädäntöluonnos hyväksytään, tulevaisuudessa on ilmoitettava kaikki elintarvikkeiden ainesosat ja allergeenit. Tämä säädös on erityisen tärkeä kuluttajien kannalta, koska heidän täytyy saada perustavanlaatuista tietoa kulutushyödykkeistä. Tämä vaatimus on sisällytetty kuluttajan oikeudeksi Amsterdamin sopimukseen.

(1) KOM(2000) 139 lopullinen.